**Gumeno igralište**

**Tematsko područje**

Projekt građanin

**Cilj**

Na jednom dijelu školskog dvorišta nacrtati „TWISTER“ i napraviti nekoliko igrala od starih automobilskih guma. Poticati međusobno druženje, pravo na igru, timski rad i međusobnu suradnju.

**Škola**

Osnovna škola Kuršanec, Glavna 15, 40 000 Čakovec

Telefon/ telefaks : 040 389 099

E-adresa: os-kursanec@ck.t-com.hr

**Voditelji**

Zvonka Rakuša, dipl. učiteljica razredne nastave i hrvatskog jezika, učitelj mentor

Tomislav Magdalenić, učitelj razredne nastave i povijesti

Učenici

Učenici koji su sudjelovali u izradi projekta su članovi grupe „ Građanski odgoj“: Patrik Balog ( 2.b ), Dino Ignac ( 2.b ), David Ignac ( 2.b ), Klaudija Knežević ( 2.b ), Marina Oršoš ( 2. b ), Đurđica Oršoš ( 2. b ), Julija Gal ( 1.a ), Niko Jalušić ( 1.a ), Marija Kozar ( 1.a ), Ana Patricija Štajerec ( 1.a ), Ana Marija Zanjko ( 1.a )

Učenici koje će predstaviti projekt: Dino Ignac ( 2.b ), Đurđica Oršuš ( 2.b ), Ana Marija Zanjko ( 1.a ), Ana Patricija Štajerec ( 1.a )

**Opis**

**Izbor i istraživanje problema**

Gledajući naše školsko dvorište i igralište, vidjeli smo mnogo praznog prostora. Djeci nedostaju sadržaji koji bi poslužili za usmjerenu tjelesnu aktivnost, a ujedno i skratili vrijeme čekanja autobusa. Rezultati rada projekta Razigrano dvorište potaknuli su nas da razmislimo što bismo još mogli učiniti kako bi vanjski prostor oko škole bio zanimljiviji i korisniji. U našim i susjednim dvorištima vidjeli smo mnogo odbačenih automobilskih guma i to nas je potaknulo da razmislimo kako bismo ih mogli iskoristiti. Putem interneta pronašli smo mnogo slika uređenih igrališta od guma. Pitali smo i ostale učenike putem ankete što misle o takvom igralištu kako bismo vidjeli jesu li i ostali zainteresirani za takvo uređenje vanjskog prostora. Iako smo mali, znamo da imamo pravo na igru i druženje, a naši učitelji će nam pomoći kako bi to pravo mogli na pravi način i koristiti.

**Moguća rješenja problema**

Na druženjima smo počeli tražiti načine kojima bismo mogli riješiti problem nedovoljno uređenog školskog dvorišta. Prijedlozi su bili zaista raznoliki, a neki i nerealni. Neki su željeli veliko i skupo igralište kakvo su vidjeli na slikama, neki puno ljuljački, klackalica i vrtuljak, dok bi nekima bio dosta i pješčanik. U razgovoru s učiteljima došli smo i na ideju o izradi igrališta od starih guma.

Nakon iznošenja ideja, o svakoj smo pažljivije razmišljali i iznosili njene dobre i loše strane. Procjenjivali smo postoji li kakva mogućnost za provedbu ideje u konkretnu aktivnost.

**Najbolji pristup rješenju problema**

Nakon procjene, zaključili smo da ćemo vlastitim radom napraviti nekoliko igrala od starih guma i nacrtati twister.

**Plan djelovanja**

Početak našeg djelovanja bio je da proučimo zakone i propise vezane za našu problematiku. Čitali smo Konvenciju o pravima djeteta i Kućni red naše škole. Crtežima smo osmislili kako zamišljamo konačni izgled školskog dvorišta i o tome izvijestili ravnateljicu škole. Poslužili smo se i internetom kako bismo vidjeli i druga uređenja takvog prostora. Svi prikupljeni materijali bit će dokumentirani u dokumentacijskoj mapi i na plakatima za predstavljanje projekta.

**Ostvareni rezultati**

Naš projekt predstavljen je u školi. Kad vremenske prilike dopuste, započet ćemo i završnu akciju crtanja twistera i izrada igrala od guma.

Radom na projektu razvijali smo vještine istraživanja, izrade plakata i javnog predstavljanja.

**Projekt je bio predstavljen**

Projekt je predstavljen Vijeću učenika OŠ Kuršanec, roditeljima 1.a i 2.b razreda na roditeljskom sastanku, ravnateljici i stručnoj službi škole, a bit će objavljen i na mrežnim stranicama škole.